„ Það er auðvitað frábært , sérstaklega þegar maður hefur lagt svona ofboðslega mikið í verkefnið , “ segir tónskáldið Hildur Guðnadóttir , um tilnefninguna til Emmy-verðlauna fyrir bestu tónlist í sjónvarpsmynd eða þætti í stuttseríu . Hildur samdi tónlistina í þáttunum Chernobyl . Þættirnir um slysið í kjarnorkuverinu í Chernobyl hafa notið mikilla vinsælda síðan þeir voru frumsýndir á HBO-sjónvarpsstöðinni í vor . Rýnt er í slysið , sem varð 26. apríl 1986 , orsakir og viðbrögð sovéskra yfirvalda . Hildur segir að hún hafi lagt hjarta og sál í verkefnið og að sagan sé mjög mikilvæg . Þess vegna sé gaman að finna fyrir áhuganum og þeim góðu viðtökum sem þættirnir og tónlistin í þeim hafa hlotið . „ Það er alveg æðisleg tilfinning að finna svona sterkt fyrir því og fá þessa stóru viðurkenningu , ekki bara frá almenningi heldur líka fagfólki í bransanum , “ segir Hildur . Atriði úr þáttunum Chernobyl sem hafa notið mikilla vinsælda . Ljósmynd / HBO Nordic Hún segir að þessu fylgi traust varðandi frekari verkefni framundan en fyrir nokkrum árum hafi framleiðendur verið svolítið hræddir við að treysta konum fyrir svo stórum verkefnum : „ Ég þurfti svolítið að berjast fyrir því að vinna mér inn traust , bæði listrænt og skipulagslega séð , og sanna að ég gæti þetta , “ segir Hildur . Hún bætir við að „ bara “ það að vera tilnefnd til Emmy-verðlauna gefi til kynna að viðkomandi sé traustsins verður .